VIDEO Avertisment dur al lui Timmermans, la Congresul PES: I-am spus lui Liviu Dragnea că, dacă vor să facă parte din această familie, trebuie să respecte valorile fundamentale / Nu putem face niciun compromis / Aceasta este o linie roşie pentru mişcarea noastră, asta e o linie roșie pentru Europa

Prim-vicepreședintele Comisiei Europene, Frans Timmermans, a precizat, sâmbătă, în discursul susținut la Congresul Partidului Socialiștilor Europeni (PES), că i-a spus lui Liviu Dragnea că, dacă PSD vrea să facă parte din această familie, trebuie să respecte valorile fundamentale ale mișcării – statul de drept, libertatea presei, lupta anticorupție – și că nu se poate face niciun compromis, aceasta fiind „linia roşie”.

Timmermans a relatat că Liviu Dragnea a spus că va respecta aceste valori și că urmează să aibă discuții pe această temă în săptămânile următoare.

„Multe dintre guvernele noastre din Europa, în ultimii ani, în Suedia, în România, în Spania, în Portugalia au crescut pensiile, salariile, au crescut salariul minim. Acestea sunt lucrurile pe care le facem când suntem la guvernare. Am făcut aceste lucruri în Suedia, în România, în Spania, în Portugalia, în Germania și în alte locuri. Dar dacă suntem partidul care vorbeşte cel mai mult despre propriile valori, dacă suntem partidul care îi critică pe alţii când încalcă statul de drept, când atacă libertatea presei, când pun judecătorii sub control politic, când opresc lupta împotriva corupţiei, trebuie să vorbim deschis dacă vedem asemenea probleme în familia noastră, aceasta este datoria noastră, nu putem evita această discuție. Acesta este un mesaj care a fost transmis clar ieri lui Liviu Dragnea de către Serghei, Udo şi cu mine, ieri, când ne-am întâlnit. I-am spus ieri: Liviu, dacă vreţi să faceţi parte din această familie, trebuie să respectaţi valorile noastre fundamentale. Şi Liviu a spus că vor face acest lucru. Vom avea discuţii pe această temă în săptămânile viitoare. Nu putem face niciun compromis în acest domeniu. Aceasta este o linie roşie pentru mişcarea noastră, asta e o linie roșie pentru Europa. Am văzut că România a devenit o societate vibrantă, deschisă, unde lupta împotriva corupţiei a avut succes în ultimii ani, o societate în care există presă liberă, o societate în care sistemul judiciar poate funcţiona independent. Aceste lucruri nu se pot schimba. Nu trebuie să se schimbe. Tocmai am fost în Ungaria. Am văzut ce se întâmplă dacă se fac paşi înapoi“, a afirmat Frans Timmermans.

Declarația dură a lui Timmermans, candidatul socialiștilor europeni la funcția de președinte al Comisiei Europene, vine la o zi după ce Liviu Dragnea, președintele PSD, a exportat într-un discurs la Congresul Socialiștilor Europeni preocuparea pentru presupusele abuzuri din justiție, acuzând partidele de dreapta că ”au distrus Europa” prin intermediul instituțiilor de forță ale statului (detalii aici).

Declarația lui Timmermans de la 2:44:00.

Sursa Foto: Flickr, PES